DA Den Europæiske Unions Tidende CE 78/94

(2004/C 78 E/0094)

SKRIFTLIG FORESPØRGSEL E-2221/03

af Alexander de Roo (Verts/ALE) til Kommissionen

(2. juli 2003)

Om: Situationen med hensyn til højfluxreaktoren i Petten

Ifølge en beretning i de Volkskrant (18.6.2003) vil Europa af med reaktoren i Petten. Den Europæiske Union, der står som ejer af højfluxreaktoren, ønsker hurtigst muligt at afhænde sine interesser i denne reaktor, hvis drift er overdraget til NRG (Nuclear Research and Consultancy Group). Overtagelsen skal være afsluttet inden udgangen af 2003.

Det fremgår af overdragelsesdokumenterne fra ministeriet for fysisk planlægning, boliger og miljø (VROM) dateret den 15. maj 2003 (se http://www.vrom.nl/pagina.html?id=2686), at der i øjeblikket undersøges tre løsningsmodeller (en nederlandsk virksomhed bliver ejer af reaktoren, en nederlandsk virksomhed bliver indehaver af driftstilladelsen til anlægget, tilladelsen forbliver hos Det Fælles Forskningscenter).

I de forløbne to år har driften af højfluxreaktoren og situationen i forbindelse hermed regelmæssigt været genstand for bekymring og foruroligelse i politiske kredse, medierne og offentligheden. Sikkerheden hævdes at være forsvindende, der siges at være opstået revner i reaktorvæggen, der tales om smuldrende beton, og der er risiko for en mulig eksplosion.

Hvorvidt er Kommissionen villig til at afhænde sine nuværende ejendomsrettigheder?

Hvilke motiver spiller der ind her?

Ville det ikke være bedre, at Kommissionen fortsat fører tilsyn med højfluxreaktoren i betragtning af problemerne med sikkerheden og formodede tekniske mangler?

Svar afgivet på Kommissionens vegne af Philippe Busquin

(7. august 2003)

Kommissionen har hverken planer om at afhænde højfluxreaktoren eller om at opgive sit engagement i brugen af reaktoren til forskningformål.

Kommissionen har dog til hensigt at etablere en anden ordning vedrørende ansvarsfordelingen for reaktorens sikkerhed. Den har derfor siden efteråret 2002 påpeget over for den kompetente nederlandske myndighed, at driftstilladelsen bør overdrages til NRG, som i øjeblikket driver reaktoren.

Kommissionen mener, at sikkerheden potentielt kan forbedres ved hjælp af kortere kommunikationsveje, en klarere ansvarsfordeling og færre organisationsgrænseflader. I februar/marts 2002 gennemførte Det Internationale Atomenergiagentur (IAEA) en audit af sikerhedskulturen ved højfluxreaktoren i Petten. IAEA foreslog bl.a. i den endelige auditrapport at Kommissionen skulle overdrage driftstilladelsen til driftsherren, dvs. NRG.

Med hensyn til sikkerhedskulturen blev der efter IAEA's audit udarbejdet en handlingsplan, som blev afstemt med den nederlandske myndighed, som også jævnligt overvåger fremskridtene på området. Handlingsplanen vil være gennemført til tiden, dvs. ved udgangen af 2003.

For så vidt angår en defekt i en svejsning i reaktorbeholderen, er dette problem genstand for en meget detaljeret handlingsplan, som nøje overvåges af den nederlandske myndighed og uafhængige eksperter.

Rygter om tekniske problemer som smuldrende beton er undersøgt af den nederlandske myndighed og afvist som ubegrundede efter passende inspektioner og omfattende analyser, som er kontrolleret af uafhængige organer.

Endelig er påstanden om at reaktoren kunne eksplodere blevet undersøgt grundigt af den nederlandske myndighed, og spørgsmålet er forelagt et uafhængigt panel af internationale eksperter. Konklusionen var at reaktoren ikke kan eksplodere, og denne konklusion blev fremsendt til det nederlandske parlament af statssekretæren for miljø i januar 2003.